মেডিকেল কলেজের কাছে বিশ মিনিটের মতো থেমে তিনি দ্রুত চলে গেছেন প্রথমে ডিপিআইয়ের ও পরে এসডিও’র খাস কামরায়। এর পরে গেছেন আওয়ামী মুসলীম লীগের অফিসে; সেখানে পাঁচ মিনিট থেকে চলে গেছেন ড. করিমের চেম্বারে, তারপর করিমসহ মেডিকেল কলেজ হাসাপাতালে। চেষ্টা ছিল আহত ও নিহতদের খোঁজখবর নেওয়ার। পারলেন না। রাতের বেলায় ফিরে এলেন যুবলীগের অফিসে, যেটা তোয়াহার বাসস্থানও বটে। ভোর রাতে সেখানে পুলিশ এল তল্লাশি চালাতে। তাজউদ্দীন লিখছেন, ‘যুবলীগের অফিস লাগোয়া আমার শোবার ঘর, আমি ঘর থেকে সরে পড়ায় তারা আমার উপস্থিতি টের পায় নি।’ পরের দিন সকালে মেডিকেল ছাত্রাবাসে গেছেন, জনতা ও পুলিশের তৎপরতা দেখেছেন। মেডিকেল ছাত্রাবাসে সন্ধ্যা সোয়া সাতটা পর্যন্ত থেকে সাড়ে সাতটায় ফজলুল হক হলের এ্যাসেম্বলি হলে গেলেন এবং ছাত্রদের একটি সভায় সভাপতিত্ব করলেন। ২৩ তারিখে দেখা যাচ্ছে ডা. করিমের সাইকেল নিয়ে মেডিকেল কলেজের ছাত্রাবাসে যাচ্ছেন এবং সেখান থেকে লিফলেট সংগ্রহ করে রেল স্টেশন, নারিন্দা, সদরঘাট, পাটুয়াটুলি হয়ে নবাব গেট পর্যন্ত সেগুলো বিলি করছেন। বাইশের রাতে আবারও পুলিশ এসেছিল যুবলীগের অফিসে, তারা প্রতিটি কক্ষ পুঙ্খানুপুঙ্খভাবে তল্লাশি করল। তবে তাজউদ্দীন তাদের চোখ এড়াতে সক্ষম হন।